b'\n_START_ARTICLE_\nBladfj\xc3\xa6r\n_START_PARAGRAPH_\nBladfj\xc3\xa6r er en form for fj\xc3\xa6ring som ofte finnes p\xc3\xa5 kj\xc3\xb8ret\xc3\xb8yer og i eldre skytev\xc3\xa5pen. Fram til spiralfj\xc3\xa6rene dukket opp p\xc3\xa5 14-tallet var bladj\xc3\xa6rene nesten ener\xc3\xa5dende Bladfj\xc3\xa6rer fortsatte likevel \xc3\xa5 v\xc3\xa6re den vanligste form for st\xc3\xb8tdempere p\xc3\xa5 kj\xc3\xb8ret\xc3\xb8y fram til begynnelsen av 1900-tallet, og brukes fortsatt p\xc3\xa5 tunge kj\xc3\xb8ret\xc3\xb8y. P\xc3\xa5 personbiler er bl\xc3\xa6dfj\xc3\xa6rene i stor grad erstattet av spiralfj\xc3\xa6rer, mens lastebiler, og s\xc3\xa6rlig busser, er p\xc3\xa5 vei over til luftfj\xc3\xa6ring.\n_START_SECTION_\nKarakteristikk\n_START_PARAGRAPH_\nBladfj\xc3\xa6rer p\xc3\xa5 vogner og kj\xc3\xb8ret\xc3\xb8y best\xc3\xa5r av flere fj\xc3\xa6rer som er lagt over hverandre og festet. De er som regel festet i rammen p\xc3\xa5 kj\xc3\xb8ret\xc3\xb8yet i hver ende, med midten p\xc3\xa5 akselen som de skal avfj\xc3\xa6re._NEWLINE_Bladfj\xc3\xa6rer har innebygd demping, som skyldes friksjon mellom bladene. Dermed er st\xc3\xb8tdempere ofte ikke n\xc3\xb8dvendige. Dempinga er proporsjonal med lasten, noe som er en fordel man ikke har med st\xc3\xb8tdempere. St\xc3\xb8tdemperens demping er tiln\xc3\xa6rmet proporsjonal med hastigheten av fj\xc3\xa6ringsbevegelsen, noe som gir andreordens dynamikk, hvor en den ideelle kritiske dempingsfaktoren kan utregnes. Som funksjon av hastighet, er derimot bladfj\xc3\xa6ras demping h\xc3\xb8yst uline\xc3\xa6r; hele friksjonen m\xc3\xa5 overvinnes f\xc3\xb8r den gir etter. Det gir d\xc3\xa5rlig komfort og er lite sk\xc3\xa5nsomt mot veien. Derfor stilles det h\xc3\xb8yere krav til bruksklasse for veier for tunge kj\xc3\xb8ret\xc3\xb8y med bladfj\xc3\xa6ring enn med luftfj\xc3\xa6ring.'